S-238/2021

Mál þetta sem dómtekið var 24. mars sl. höfðaði Lögreglustjórinn á Suðurnesjum með ákæru 1. febrúar 2021 á hendur ákærða P-kk-þgf S-kk-þgf S-kk-þgf, kt. [...], [...], Reykjanes:

„fyrir umferðarlagabrot með því að hafa, fimmtudaginn 10. desember 2020, ekið bifreiðinni [...], um Bæjarháls við Hraunbæ, Reykjavík, sviptur ökuréttindum og undir áhrifum ávana- og fíkniefna sem bönnuð eru á íslensku yfirráðasvæði (í blóði mældist amfetamín 355 ng/ml og tetrahýdrókannabínól 17 ng/ml) og því ekki verið fær um að stjórna bifreiðinni örugglega.

Telst þessi háttsemi ákærða varða við 1., sbr. 2. mgr. 50. gr. og 1. mgr. 58. gr. sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess jafnframt krafist að ákærði verði dæmdur til að sæta sviptingu ökuréttar, sbr.101. gr. umferðarlaga nr. 77/2019.“

Kröfur ákærða í málinu eru þær að honum verði gerð sú vægasta refsing sem lög leyfa. Þá krefst verjandi ákærða hæfilegrar þóknunar sér til handa vegna verjandastarfans.

Farið var með mál þetta samkvæmt 164. gr. laga nr. 88/2008 um meðferð sakamála. Ákærði hefur játað sakargiftir og var málið tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í janúar árið [...]og hefur þrívegis áður sætt refsingu. Með dómi Héraðsdóms Reykjaness 12. febrúar 2018 var ákærði dæmdur í tveggja mánaða fangelsi, en refsingin var skilorðsbundin í tvö ár, fyrir nytjastuld, fíkniefnalagabrot, hraðakstur og akstur undir áhrifum ávana- og fíkniefna og ölvunarakstur. Þá undirgekkst ákærði lögreglustjórasátt í Noreg fyrir ofbeldisbrot 8. september 2018. Með dómi Héraðsdóms Reykjaness 24. apríl 2019 var ákærði dæmdur í þriggja mánaða fangelsi, skilorðsbundið til tveggja ára, fyrir umferðar- og vopnalagabrot.

Skilorðsdómurinn frá 24. apríl 2019 verður nú tekin upp og ákærða dæmd refsing í einu lagi. Með hliðsjón af atvikum máls og með vísan til sakaferils ákærða, 1. mgr. 60. gr., 4. töluliðar 70. gr. og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 4 mánuði en fresta skal fullnustu refsingarinnar og skal hún falla niður að tveimur árum liðnum frá birtingu dóms þessa að telja, haldi ákærði almennt skilorð 57. gr. almennra hegningarlaga.

Samkvæmt úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað. Ákærði dæmist því til að greiða útlagðan kostnað vegna rannsókna á lífsýnum, samtals 217.814 krónur. Ákærði greiði einnig þóknun skipaðs verjanda síns í málinu, G-kk-ef S-x-x R-kk-ef lögmanns, sem hæfilega þykir ákveðin með þeim hætti sem í dómsorði greinir.

Með vísan til framangreinds þykir, í samræmi við kröfugerð ákæruvalds og með vísan til 99. og 101. gr. umferðarlaga nr. 77/2019, og jafnframt með vísan til 101. gr. og 102. gr. umferðarlaga nr. 50/1987, rétt að svipta ákærða ökurétti ævilangt frá birtingu dóms þessa að telja.

Ó-kk-nf E-kk-nf J-kk-nf aðstoðarmaður dómara kveður upp dóm þennan.

Dómsorð:

Ákærði, P-kk-nf S-kk-nf S-kk-nf, sæti fangelsi í 4 mánuði en fresta skal fullnustu refsingarinnar í tvö ár haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt frá birtingu dóms að telja.

Ákærði greiði 335.614 krónur í sakarkostnað, þ. m. t. þóknun skipaðs verjanda, G-kk-ef S-x-x R-kk-ef lögmanns, 117.800 krónur að virðisaukaskatti meðtöldum.

Ó-kk-nf E-kk-nf J-kk-nf